次韵子瞻送范景仁遊嵩洛
作者：蘇轍
朝代：宋

paragraphs: 尋山非事役，行路不應難。
洛浦花初滿，嵩高雪尚寒。
平林抽凍筍，奇艷變山丹。
節物朝朝好，肩輿步步安。
酴醾釀臘酒，苜蓿薦朝盤。
得意忘春晚，逢人語夜闌。
歸休三黜柳，賦咏五噫鸞。
鶴老身仍健，鴻飛世共看。
雲移忽千里，世路脫重灘。
西望應思蜀，東還定過韓。
平川涉清潁，絕頂上封壇。
出處看公意，令人欲棄官。